Ole Glahn (RV), 2007-01-23:
Jeg kan ikke lade være med i relation til det sidste, vi lige talte om her med at være effektivt ydende, og at det deraf er muligt at slutte, at så har man det også godt, at sige, at jeg engang spurgte en dyrlæge, om sammenhængen var sådan, og så sagde han: Jeg synes, du skal prøve at tænke på galejslaverne; de ydede meget, men de havde det ikke særlig godt.
Og sådan kan man faktisk også have det inden for det område, vi diskuterer her.
Der kan godt være højtydende kvæg, som faktisk presses så meget, at det kommer til at lide under det.
Det kan der i øvrigt også være i svinebesætninger, men det er ikke det, vi har på dagsordenen nu.
Jeg blev sådan næsten helt nostalgisk, da jeg sad og forberedte mig til det her indlæg, for jeg er jo en af dem, der ikke – ligesom Dansk Folkepartis ordfører – har læst Morten Korch for at udvide mine erfaringer på det her område, men selv i min barndom har oplevet, hvordan det var, når køerne kom ud, efter at de havde stået inde i stalden om vinteren.
De blev først lukket ud i møddingen, for at de lige kunne komme af med nogle af deres kræfter, for ellers gik de lige gennem hegnet, og vi boede lige op til jernbanen mellem København og Kalundborg, og det var jo ikke særlig befordrende, at køerne løb ude på skinnerne – hverken for jernbanedriften, som man jo skal passe meget på, eller for vores køer.
Når man har set køer komme på græs – og det er jo blevet meget populært nu, for det er sjældnere og sjældnere at se køer på græs – f.eks. når fjernsynet viser køer fra økologiske besætninger komme ud på græs første gang, kan man se, hvilken glæde de udviser.
Nu er jeg ikke dyrlæge og dermed ikke særlig sagkyndig på det område, men jeg vil da tillade mig at tage det som udtryk for, at der er en vis velfærd forbundet med den situation.
Men her ville de hellere ligge på en lille smule halm ude i kulden.
Jeg har sandelig også set køer, der i en tordenskylle meget gerne ville ind i stalden og stod og ventede ved hegnet – hvis de ikke kunne komme ind i stalden – på at blive hentet.
Det er så mine egne erfaringer, men det bliver yderligere dokumenteret dels fra Det Dyreetiske Råds side, dels fra nogle andre undersøgelser, som viser, at der er mere sundhed i økologiske køer.
Økologiske køer kommer på græs, men de har også andre karakteristika end det, at de kommer på græs.
De bliver presset mindre end de traditionelle besætninger gør.
Så jeg vil sige, at vi fra Det Radikale Venstres side hilser det med stor tilfredshed, at ministeren har nedsat denne arbejdsgruppe.
Vi mener, det er vigtigt, at vi får undersøgt det her, og vi mener jo også, ligesom Enhedslisten, at der er en betænkelig udvikling i retning af, at besætningerne bliver stadig større.
Der kan jeg ikke lade være med at sige, at også økologiske besætninger bliver stadig større, men de skal jo overholde regler om, at køerne skal på græs.
Så jeg mener, man kan hente meget inspiration i denne form for drift.
Så har jeg det ligesom hr. Allan Niebuhr: Når vi kommer til det lovforslag, som formentlig kommer ud af det her, og skal regulere på det her område, skal vi selvfølgelig tage hensyn til de landmænd, der lige har investeret stort i meget dyre stalde, løsdriftsstalde, hvor dyrevelfærden er betydelig højere, end den var i de gammeldags stalde, hvor malkekøerne stod bundet hele året.
Så vi går åbent ind i det her arbejde og håber på, at vi på dette felt får et godt grundlag at lave lovgivning på, for det her er altså også et område, hvor vi skal vise rettidig omhu.